paragraph_text: Keton (engl. ketone, njem. Keton, prema aceton) je organski spoj opće kemijske formule R<sub>1</sub>–CO–R<sub>2</sub>, u kojima je karbonilna skupina (CO) povezana s dvjema alkilnim ili arilnim skupinama, pa se prema tomu razlikuju alifatski (na primjer aceton, CH<sub>3</sub>–CO–CH<sub>3</sub>), aromatski (benzofenon, C<sub>6</sub>H<sub>5</sub>–CO–C<sub>6</sub>H<sub>5</sub>) i mješoviti keton (acetofenon, CH<sub>3</sub>–CO–C<sub>6</sub>H<sub>5</sub>), a ako su te dvije skupine povezane međusobno, radi se o cikličkim ketonima, na primjer cikloheksanon. Ketoni s dvjema, trima ili više karbonilnih skupina jesu diketoni, triketoni i poliketoni. Niži ketoni su tekućine, a viši kristalne, lako taljive tvari ugodna mirisa, netopljive u vodi, topljive u alkoholu i eteru.